A BIZOTTSÁG HATÁROZATA
(2006. július 27.)
a magas patogenitású H5N1 madárinfluenza elleni megelőző vakcinázásnak és az állatok mozgására vonatkozó kapcsolódó rendelkezéseknek a hollandiai bevezetéséről szóló, 2006/147/EK bizottsági határozat módosításáról
(az értesítés a C(2006) 3338. számú dokumentummal történt)
(Csak a holland nyelvű szöveg hiteles)
(2006/528/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (1) és különösen annak 57. cikke (2) bekezdésére,
mivel:
(1)
A magas patogenitású H5N1 madárinfluenza elleni megelőző vakcinázásnak és az állatok mozgására vonatkozó kapcsolódó rendelkezéseknek a hollandiai bevezetéséről szóló, 2006. február 24-i 2006/147/EK bizottsági határozat (2) elfogadta a magas patogenitású H5N1 madárinfluenza elleni megelőző vakcinázási tervet (a továbbiakban: megelőző vakcinázási terv), amelyet Hollandia 2006. február 21-én nyújtott be a Bizottsághoz. Az említett határozat olyan intézkedéseket ír elő - beleértve a beoltott baromfik mozgási korlátozásait -, amelyeket Hollandiának azon részein kell alkalmazni, ahol megelőző vakcinázást folytatnak a fertőzés behurcolása által különösen fenyegetett baromfitartó gazdaságokban.
(2)
A megelőző vakcinázási terv értelmében Hollandia elvégezte a „biotenyésztésű” és „szabadtartású tojók”, valamint a „háztáji baromfik” magas patogenitású H5N1 madárinfluenza elleni megelőző vakcinázását. A megelőző vakcinázási terv kísérleti projekt, mivel az érintett fajoknak az ilyen feltételek melletti megelőző vakcinázásával kapcsolatban kevés tapasztalat áll rendelkezésre.
(3)
A Hollandia által benyújtott és a 2006/147/EK határozattal jóváhagyott megelőző vakcinázási terv értelmében a megelőző vakcinázást 2006. június 30-ig el kell végezni. Hollandia a megelőző vakcinázási tervnek megfelelően az említett időpontig elvégezte a vakcinázást.
(4)
A 2006/147/EK határozat 13. cikke szerinti jelentéstételi kötelezettségekkel összhangban Hollandia benyújtotta a megelőző vakcinázási terv végrehajtására vonatkozó információkat tartalmazó jelentést és értesítette az Élelmiszerlánc- és Állat-egészségügyi Állandó Bizottságot és a szakértői munkacsoportokat a megelőző vakcinázás alkalmazásáról, valamint kérvényezte a vakcinázás folytatását.
(5)
Emellett a Hollandia által benyújtott információk alapján úgy tűnik, hogy további gyakorlati tapasztalatokra van szükség a magas patogenitású madárinfluenza H5N1 altípusának terjedését megelőző vakcinázás alkalmazását illetően. Ezért helyénvaló jóváhagyni az említett megelőző vakcinázás 2007. július 31-ig történő alkalmazását.
(6)
Hollandia továbbá a 2006. február 21-én benyújtott megelőző vakcinázási tervnek a gyakorlati végrehajtás - mint például a beoltandó fajok, a bivalens vakcina alkalmazása, háztáji baromfiállományok egyedeinek azonosítása, a vakcinázás helye, a baromfik mozgására vonatkozó korlátozások - tekintetében történő módosítását kérvényezte. A Bizottság szerint az említett módosítások összhangban vannak a vonatkozó közösségi jogszabályokkal.
(7)
A 2006/147/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/147/EK határozat a következőképpen módosul:
1.
Az 1. cikk (2) bekezdése a) pontja helyébe a következő szöveg lép:
„a)
»háztáji baromfi«: csirke, pulyka és más, a tyúkalakúak (Galliformes) rendjébe tartozó faj, kacsa, liba és más, a lúdalakúak (Anseriformes) rendjébe tartozó faj, amelyeket tulajdonosaik:
i.
saját fogyasztásra vagy használatra; vagy
ii.
kedvtelésből tartott állatként tartanak.”
2.
A 2. cikk (1) bekezdése helyébe a következő szöveg lép:
„(1) A Hollandia által a Bizottságnak 2006. február 21-én benyújtott, a magas patogenitású H5N1 madárinfluenza elleni megelőző vakcinázási tervet (»megelőző vakcinázási terv«), valamint a tervnek a Hollandia által a Bizottsághoz 2006. június 29-én eljuttatott módosításait - beleértve a tervnek 2007. július 31-ig történő folytatását - jóváhagyták.
Összhangban a megelőző vakcinázási tervvel, a madárinfluenza elleni megelőző vakcinázást H5 altípusú madárinfluenzát tartalmazó inaktivált heterológ vakcina, vagy H5 és H7 altípusú madárinfluenzát is tartalmazó olyan bivalens inaktivált heterológ vakcina felhasználásával végzik, amelynek használatát Hollandia a háztáji baromfi, valamint a biotenyésztésű és a szabadtartású tojók vonatkozásában engedélyezte.”
3.
A 4. cikk 1. pontja helyébe a következő szöveg lép:
„1.
A beoltott háztáji baromfit egyedileg azonosítják és csak
a)
más háztáji gazdaságokba szállíthatják Hollandia területén belül; vagy
b)
átmenetileg összegyűjthetik Hollandiában tartott rendezvények vagy kiállítások céljából.
A mozgást vagy az összegyűjtést a megelőző vakcinázási tervvel összhangban kell végezni, beleértve a mozgások és az összegyűjtések nyilvántartásba vételét.”
2. cikk
Címzett
E határozat címzettje a Holland Királyság.
Kelt Brüsszelben, 2006. július 27-én.